Árbók íslenskra áhugaljósmyndara komin út Hér er bókin opin á opnu með myndum Tona . Í dag er tekið gríðarlega mikið magn af ljósmyndum en fáar þeirra rata á prent . Síðastliðinn fimmtudag kom út ljósmyndabókin Ljósár 2009 sem er árbók íslenskra áhugaljósmyndara . Í henni eru nú ljósmyndir eftir 87 áhugaljósmyndara og þar af nokkrir af Vesturlandi . Tveir þeirra eru t.d. fréttaritarar Skessuhorns , þau Þóra Sif Kópsdóttir á Görðum og Björn Anton Einarsson í Búðardal . Útgefandi bókarinnar er Sigurður Jónas Eggertsson en hann er eigandi að vefsíðunni ljósmyndakeppni.is sem hefur það að markmiði að auka áhuga á ljósmyndun , standa fyrir ljósmyndaferðum , sýningum og aðstoða notendur við sjálfsnám í ljósmyndun . Það er á þessari vefsíðu sem áhugaljósmyndararnir sem eru í þesssari bók bera saman myndir sínar og hittast . Má segja að í bókinni sé brot af því besta sem þessir áhugaljósmyndarar hafa verið að gera sl. ár . Þetta er fimmta árið sem Ljósár kemur út . Ekki er prentað stórt upplag af bókinni en hana má nálgast hjá Beco , Nýherja og Sence en allur ágóði af sölu bókarinnar rennur til góðgerðarmála .